唐秘書省書目石刻
作者：李復
朝代：宋

paragraphs: 蓬萊高閣凌浮雲，天上圖書奎壁明。
榮河溫洛龜龍呈，魯壁汲冢科斗行。
森羅萬目分緯經，大官供烹集羣英。
魯魚亥豕校讎精，垂籤甲乙刻堅珉。
懷素無量元崇名，唐興百年人文成。
大盜一炬甚秦坑，碑落人間如碎星，埋沒草莽荆棘平。
刊刻欲傳千萬齡，毀滅今與糞壤并。
牧童敲擊看火生，鏗然清圓猶磬聲。